**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՏԱՐՈՂԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** 2022 թվականի հունիսի 15-ի Հայաստանի Հանրապետության քրեակատարողական օրենսգրքի (այսուհետ՝ Օրենսգիրք) 1-ին հոդվածում լրացնել հետևյալ բովանդակությամբ նոր 3-րդ մաս.

«3. Ազատությունից զրկելու հետ չկապված պատիժների, բացառությամբ զինվորական ծառայության մեջ սահմանափակման և ազատությունից զրկելու հետ կապված պատիժների հետ միասին նշանակված ազատությունից զրկելու հետ չկապված պատիժների, կատարման կարգն ու պայմանները սահմանվում է «Պրոբացիայի մասին» օրենքով: Սույն օրենսգրքում կարգավորվում են ազատությունից զրկելու հետ չկապված այն պատիժների կատարման կարգն ու պայմանները, որոնք կատարվում են ազատությունից զրկելու հետ կապված պատիժների հետ, ինչպես նաև զինվորական ծառայության մեջ սահմանափակման կատարման կարգն ու պայմանները:»:

**Հոդված 2.** Օրենսգրքի 2-րդ հոդվածում՝

1. 2-րդ մասում «պատիժների» բառը փոխարինել «ազատությունից զրկելու հետ կապված պատիժների (այսուհետ՝ պատիժներ)» բառերով, ինչպես նաև հանել «իրավաբանական անձի նկատմամբ քրեաիրավական ներգործության միջոցների կիրառման կարգն ու պայմանները,» բառերը,
2. 3-րդ մասից հանել «, ինչպես նաև իրավաբանական անձի նկատմամբ քրեաիրավական ներգործության միջոցների կիրառման կարգն ու պայմանները» բառերը:

**Հոդված 3.** Օրենսգրքի 3-րդ հոդվածի 2-րդ մասից հանել «, ինչպես նաև իրավաբանական անձի նկատմամբ քրեաիրավական ներգործության միջոցների կիրառումը» բառերը:

**Հոդված 4.**Օրենսգրքի 17-րդ հոդվածի 2-րդ մասում, ինչպես նաև 4-րդ մասում երկրորդ «և» շաղկապը փոխարինել «կամ» շաղկապով:

**Հոդված 5.**Օրենսգրքի 18-րդ հոդվածի 2-րդ մասում լրացնել հետևյալ բովանդակությամբ նոր 7.1-ին կետ՝

**«**7.1) պրոբացիայի ծառայողները, որոնք օրենքով սահմանված կարգով ներգրավված են դատապարտյալի վերասոցիալականացման գործընթացում կամ նախապատրաստում են համապատասխան զեկույցներ.**»:**

**Հոդված 5.**Օրենսգրքի 2-րդ բաժնի, 6-րդ, 7-րդ և 9-րդ գլուխների վերնագրերի սկզբում լրացնել «**ՊԱՏԻԺՆԵՐԸ ԿԱՏԱՐԵԼԻՍ**» բառերը:

**Հոդված 6.**Օրենսգրքի 24-րդ հոդվածում՝

1. վերնագրում «Պատվավոր» բառը փոխարինել «Պատիժները կատարելիս պատվավոր» բառերով,
2. 1-ին մասում «Պատվավոր կամ զինվորական կոչումից, կարգից, աստիճանից, որակավորման դասից կամ պետական պարգևից զրկելու մասին» բառերը փոխարինել «Եթե պատվավոր կամ զինվորական կոչումից, կարգից, աստիճանից, որակավորման դասից կամ պետական պարգևից զրկելը նշանակվում է ազատությունից զրկելու հետ կապված պատիժների հետ միասին, ապա» բառերով:

**Հոդված 7.**Օրենսգրքի 25-րդ հոդվածում՝

1. վերնագրում «Պատվավոր» բառը փոխարինել «Պատիժները կատարելիս պատվավոր» բառերով,
2. 2-րդ մասում լրացնել հետևյալ բովանդակությամբ նոր երկրորդ նախադասություն. «Նշված ժամկետներում համապատասխան գործողությունները կատարելուց հետո՝ պատվավոր կամ զինվորական կոչում, կարգ, աստիճան, որակավորման դաս կամ պետական պարգև շնորհած մարմինը կամ պաշտոնատար անձը երեք աշխատանքային օրվա ընթացքում այդ մասին տեղեկացնում է հիմնական պատիժ կատարող հիմնարկ կամ մարմին:»:

**Հոդված 8.**Օրենսգրքի 26-րդ հոդվածը շարադրել հետևյալ խմբագրությամբ՝

«**Հոդված 26. Պատիժները կատարելիս տուգանքի կատարումը**

1. Եթե զինվորական ծառայության մեջ սահմանափակման, կարճաժամկետ ազատազրկման, կարգապահական գումարտակում պահելու, ազատազրկման կամ ցմահ ազատազրկման պատժատեսակների հետ որպես հիմնական կամ լրացուցիչ պատիժ նշանակվել է տուգանք, ապա այն կատարվում է զինվորական ծառայության մեջ սահմանափակման, կարճաժամկետ ազատազրկման, կարգապահական գումարտակում պահելու կամ ազատազրկման պատիժը կրելու ընթացքում, բացառությամբ այն դեպքերի, երբ դատապարտյալը միջնորդել է դատարան տուգանքը մաս առ մաս վճարելու կամ տուգանքի վճարումը տարաժամկետելու մասին:

2. Տուգանքը համարվում է կատարված, եթե դատապարտյալը ներկայացնում է տուգանքի վճարման անդորրագիրը, իսկ մաս առ մաս վճարելու դեպքում՝ տուգանքի վերջին մասի վճարման անդորրագիրը:

3. Տուգանքի վճարման անհնարինության կամ այն վճարելուց խուսափելու դեպքում առաջացող հետևանքների նկատմամբ կիրառելի են Հայաստանի Հանրապետության քրեական օրենսգրքի և «Պրոբացիայի մասին» օրենքի համապատասխան կարգավորումները:

4. Եթե զինվորական ծառայության մեջ սահմանափակման, կարճաժամկետ ազատազրկման, կարգապահական գումարտակում պահելու կամ ազատազրկման պատիժը կրելուց հետո, տուգանքի գումարն ամբողջությամբ վճարված չէ, ապա պատժի վերջին օրը տուգանքի կատարման վերաբերյալ եզրափակիչ դատական ակտի պատճեն ուղարկվում է Պրոբացիայի ծառայություն՝ տուգանքի կատարումն ապահովելու նպատակով՝ նշելով տուգանքի չվճարված չափը:

5. Ցմահ ազատազրկման հետ միասին տուգանքի նշանակման դեպքում քրեակատարողական հիմնարկը, դատապարտյալին քրեակատարողական հիմնարկ ընդունելուց հետո եռօրյա ժամկետում, եզրափակիչ դատական ակտի պատճեն ուղարկում է Պրոբացիայի ծառայություն՝ տուգանքի կատարումն ապահովելու նպատակով:

6. Պատժի չկրած մասը տուգանքով փոխարինելու դեպքում սկզբնական պատիժ կատարող հիմնարկը կամ մարմինը, իսկ այն դեպքում, երբ տուգանքը նշանակվել է որպես լրացուցիչ պատիժ, ապա հիմնական պատիժ կատարող հիմնարկը կամ մարմինը դատապարտյալից վերցնում է ստորագրություն հնգօրյա ժամկետում Պրոբացիայի ծառայություն ներկայանալու մասին, որից հետո՝ ոչ ուշ, քան մեկ աշխատանքային օրվա ընթացքում, Պրոբացիայի ծառայություն է ուղարկում եզրափակիչ դատական ակտի պատճենը և դատապարտյալի ծանուցված լինելը հավաստող փաստաթուղթը:»:

**Հոդված 9.**Օրենսգրքի 27-րդ, 28-րդ, 33-րդ, 34-րդ, 146-149-րդ հոդվածները, ինչպես նաև 8-րդ, 10-րդ, 12-րդ գլուխներն ու 4-րդ բաժինն ուժը կորցրած ճանաչել:

**Հոդված 10.**Օրենսգրքի 32-րդ հոդվածը շարադրել հետևյալ խմբագրությամբ՝

«**Հոդված 32. Պատիժները կատարելիս որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու կատարումը**

1. Եթե որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելը նշանակվել է ազատությունից զրկելու հետ կապված պատժի հետ որպես հիմնական կամ լրացուցիչ պատիժ, ապա ազատությունից զրկելու հետ կապված պատիժ կատարող հիմնարկը կամ մարմինը, դատապարտյալին ընդունելուց հետո եռօրյա ժամկետում եզրափակիչ դատական ակտի պատճեն ուղարկում է դատապարտյալի աշխատավայրի վարչակազմ, եթե նա զրկվել է որոշակի պաշտոններ զբաղեցնելու իրավունքից, կամ իրավունքը տրամադրած մարմին կամ կազմակերպություն, եթե նա զրկվել է որոշակի գործունեությամբ զբաղվելու իրավունքից:

2. Եթե դատապարտյալը զրկվել է որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից, ապա ազատությունից զրկելու հետ կապված պատիժ կատարող հիմնարկը կամ մարմինը համապատասխան տեղեկատվությունը փոխանցում է Պրոբացիայի ծառայությանը, որը նշում է կատարում Հայաստանի Հանրապետության պետական եկամուտների կոմիտեի կողմից վարվող տվյալների շտեմարանում, որտեղ պարբերաբար, սակայն ոչ պակաս, քան երեք ամիսը մեկ անգամ ստուգվում են դատապարտյալի կողմից աշխատանքի կատարման կամ գործունեությամբ զբաղվելու վերաբերյալ տվյալները:

3. Ազատությունից զրկելու հետ կապված պատժից ազատվելու օրը ազատությունից զրկելու հետ կապված պատիժ կատարող հիմնարկը կամ մարմինը եզրափակիչ դատական ակտի պատճեն ուղարկվում է Պրոբացիայի ծառայություն՝ որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելը կատարելու նպատակով:»:

**Հոդված 11.**Օրենսգրքի 131-րդ հոդվածում՝

1. 1-ին մասում «Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու, ազատության սահմանափակման, կարճաժամկետ ազատազրկման» բառերը փոխարինել «Կարճաժամկետ ազատազրկման, կարգապահական գումարտակում պահելու» բառով,
2. 2-րդ մասում «կամ ազատազրկման» բառերից առաջ լրացնել «, կարգապահական գումարտակում պահելու» բառերը, իսկ «վարչակազմը» բառից հետո լրացնել «կամ կարգապահական գումարտակի հրամանատարությունը» բառերը,
3. 3-րդ մասում «Պրոբացիայի ծառայության կամ քրեակատարողական հիմնարկի վարչակազմը» բառերը փոխարինել «Քրեակատարողական հիմնարկի վարչակազմը կամ կարգապահական գումարտակի հրամանատարությունը» բառերով:

**Հոդված 12.**Օրենսգրքի 144-րդ հոդվածի 1-ին մասը շարադրել հետևյալ խմբագրությամբ՝ «1. Որոշակի վայրեր այցելելու արգելքը պատժի հետ զուգակցված նշանակված լինելու դեպքում պատժի կատարումն ավարտվելու կամ անձին պատժից ազատելու դեպքում պատիժ կատարող հիմնարկը կամ մարմինը երեք աշխատանքային օրվա ընթացքում Պրոբացիայի ծառայություն է ուղարկում դատական ակտի պատճենը և պատժի ազատվելուց հետո հնգօրյա ժամկետում Պրոբացիայի ծառայություն ներկայանալու մասին անձի ծանուցված լինելը հավաստող փաստաթուղթը:», իսկ 2-6-րդ մասերն ուժը կորցրած ճանաչել:

**Հոդված 13.**Օրենսգրքի 145-րդ հոդվածի 1-ին մասը շարադրել հետևյալ խմբագրությամբ՝ «1. Հոգեբանական օգնություն ստանալու պարտականություն կիրառելը պատժի հետ զուգակցված նշանակված լինելու դեպքում պատժի կատարումն ավարտվելու կամ անձին պատժից ազատելու դեպքում պատիժ կատարող հիմնարկը կամ մարմինը երեք աշխատանքային օրվա ընթացքում Պրոբացիայի ծառայություն է ուղարկում դատական ակտի պատճենը և պատժից ազատվելուց հետո հնգօրյա ժամկետում Պրոբացիայի ծառայություն ներկայանալու մասին անձի ծանուցված լինելը հավաստող փաստաթուղթը:», իսկ 2-6-րդ մասերն ուժը կորցրած ճանաչել:

**Հոդված 14.** Սույն օրենքն ուժի մեջ է մտնում 2025 թվականի հունվարի 1-ից:

**Հանրապետության նախագահ Վ. Խաչատուրյան**